钦定古今图书集成/明伦汇编/氏族典/第459卷 > 《廖用贤尚友录》 > 魏收
## 钦定古今图书集成/明伦汇编/氏族典/第459卷 > 《廖用贤尚友录》 > 魏收

按《北齐书魏收传》，“收字伯起，小字佛助，钜鹿下曲阳
人。曾祖缉，祖韶，父子建，字敬忠。收以文华显，除太学
博士。及尔朱荣于河阴滥害朝士，收亦在围中，以日
晏获免。李神儁重收才学，奏授司徒记室参军。永安
三年，除北主客郎中。武定二年，除正常侍，转秘书监，
又除定州大中正。时齐将受禅，杨愔奏收撰禅代诏”
册诸文。天保元年，除中书令，封富平县子。二年，诏撰
《魏史》。四年，除魏尹。八年，除太子少傅，监国史，复参议
律令。十年，除仪同三司，转中书监。皇建元年，除右光
禄大夫。天统元年，除左光禄大夫。二年，行齐州刺史，
寻为真，除开府。武平三年薨，谥文贞。收硕学大才，然
性褊，不能达命。体道见当途贵游，每以言色相悦。然
提奖后辈，以名行为先。初，河间邢子才及季景与收
并以文章显，世称“大邢小魏。”收先养弟子仁表为嗣，
位至尚书膳部郎中。隋开皇中，卒于温县令。